**Павел Кляньё** (нар. 28 красавіка 1999, Мінск) — беларускі футбаліст, нападнік.

Клубная кар’ера
---------------

Нарадзіўся ў Мінску, з 1-га класа пачаў займацца футболам у СДЮШАР-5. Калі школа займела фінансавыя праблемы, выхаванцы перайшлі пад крыло футбольнага клуба «Мінск», выступаў за юнацкія каманды. У пачатку 2017 года быў заяўлены за дубліруючы склад «Мінска», але так і не згуляў за яго, і ў жніўні таго ж года далучыўся да клуба Першай лігі «Нёман-Агра» са Стоўбцаў. У складзе «Нёмана-Агра» замацаваўся ў аснове, але не здолеў выратаваць каманду ад вылету ў Другую лігу.

У лютым 2018 года пасля прагляду падпісаў кантракт з мінскім «Тарпеда». Сезон 2018 пачынаў у дубліруючым складзе тарпедаўцаў. 13 мая 2018 года дэбютаваў у Вышэйшай лізе, выйшаўшы на замену ў канцы матча супраць БАТЭ (0:2). У далейшым стаў трывала з’яўляцца ў асноўнай камандзе, пераважна выходзячы на замену. У ліпені 2019 года ў сувязі з фінансавымі праблемамі пакінуў каманду.

У жніўні 2019 года стаў іграком «Гомеля», аднак выступаў у гомельскім клубе толькі за дубль, у асноўнай камандзе заставаўся на лаўцы запасных. У студзені 2020 года па заканчэнні кантракта пакінуў «Гомель». Неўзабаве адправіўся на прагляд у жодзінскае «Тарпеда-БелАЗ», але не падышоў, і ў лютым далучыўся да гомельскага «Лакаматыва». Замацаваўся ў аснове чыгуначнікаў і стаў адным з асноўных бамбардзіраў каманды, забіўшы за сезон 10 галоў у Першай лізе.

У студзені 2021 года адправіўся на прагляд у жодзінскае «Тарпеда-БелАЗ» і ў лютым падпісаў двухгадовы кантракт з клубам. У першай палове сезона 2021 рэгулярна з’яўляўся на полі, пераважна выходзячы на замену, а са жніўня страціў месца ў складзе, толькі заставаўся на лаўцы запасных. У студзені 2022 года па пагадненні бакоў разарваў кантракт з «Тарпеда-БелАЗ». Хутка стаў трэніравацца з «Мінскам» і ў лютым падпісаў кантракт. Не здолеў замацавацца ў складзе сталічнага клуба, толькі часам выхадзіў на замену.

У ліпені 2022 года перайшоў у рагачоўскі «Макслайн». Замацаваўся ў стартавым складзе каманды. У сакавіку 2023 года падоўжыў кантракт з клубам. У снежні 2023 года па заканчэнні кантракта пакінуў «Макслайн».

Міжнародная кар’ера
-------------------

8 чэрвеня 2019 года правёў сваю адзіную сустрэчу за моладзевую зборную Беларусі, калі выйшаў на замену ў другім тайме адборачнага матча чэмпіянату Еўропы супраць Гібралтара (10:0) і паспеў адзначыцца хет-трыкам.

Статыстыка выступленняў
-----------------------

| Сезон | Дывізіён | Клуб | Краіна | Матчы | Галы |
| --- | --- | --- | --- | --- | --- |
| 2017 (1) | дубль | Мінск | Беларусь | 0 | 0 |
| 2017 (2) | Д2 | Нёман-Агра | Беларусь | 15 | 1 |
| 2018 | Д1 | Тарпеда | Беларусь | 17 | 2 |
| 2019 (1) | Д1 | Тарпеда | Беларусь | 12 | 1 |
| 2019 (2) | дубль | Гомель | Беларусь | 4 | 0 |
| 2020 | Д2 | Лакаматыў | Беларусь | 21 | 10 |
| 2021 | Д1 | Тарпеда-БелАЗ | Беларусь | 11 | 3 |
| 2022 (1) | Д1 | Мінск | Беларусь | 8 | 0 |
| 2022 (2) | Д2 | Макслайн | Беларусь | 8 | 1 |
| 2023 | Д2 | Макслайн | Беларусь | 24 | 3 |

Грамадзянская пазіцыя
---------------------

Пасля жорсткага разгону акцый пратэстаў, выкліканых масавымі фальсіфікацыямі на прэзідэнцкіх выбарах 2020 года, збіцця і катаванняў затрыманых пратэстоўцаў, разам з 92 іншымі беларускімі футбалістамі выступіў з асуджэннем гвалту ў Беларусі.

Крыніцы
-------

1. 1 2
2. ↑  Пачніце з «калі ласка», «дзякуй»…  (бел.). *svaboda.org*.
3. ↑  Минское "Торпедо" подписал трудовой контракт с полузащитником Павлом Кленьё (руск.). *football.by* (6 лютага 2018). Праверана 4 снежня 2023.
4. ↑  Кленье подписал контракт с "Гомелем" (руск.). *football.by* (22 жніўня 2019). Праверана 4 снежня 2023.
5. ↑  14 футболистов покинули "Гомель" (руск.). *football.by* (10 студзеня 2020). Праверана 4 снежня 2023.
6. ↑  Павел Кленьё перешел в "Торпедо-БелАЗ" (руск.). *football.by* (22 лютага 2021). Праверана 4 снежня 2023.
7. ↑  Кленьё покинул "Торпедо-БелАЗ" (руск.). *football.by* (24 студзеня 2022). Праверана 4 снежня 2023.
8. ↑  "Минск" подписал Павла Кленьё (руск.). *football.by* (21 лютага 2022). Праверана 4 снежня 2023.
9. ↑  Кленьё перешел из "Минска" в "Макслайн" (руск.). *football.by* (21 ліпеня 2022). Праверана 4 снежня 2023.
10. ↑  Николай Иванов, Вашкель и Баширов пополнили ряды "Макслайна". Здесь же Булычев и Кленьё (руск.). *football.by* (2 сакавіка 2023). Праверана 4 снежня 2023.
11. ↑  Павел Кленье и Валерий Жуковский расстались с "Макслайном" (руск.). *football.by* (4 снежня 2023). Праверана 4 снежня 2023.
12. ↑  93 беларускія футбалісты выступілі з асуджэннем гвалту ВІДЭА  (бел.).  Наша Ніва (12 верасня 2020). Праверана 4 снежня 2023.

|  |  |
| --- | --- |
| ⚙️   Тэматычныя сайты | by.tribuna.com · FootballFacts.ru · Soccerway · teams.by · Transfermarkt (ігрок) · Прэсбол |